CELEX: 32018D1305
Language: hu
Date: 2018-09-26 00:00:00
Title: A Bizottság (EU) 2018/1305 végrehajtási határozata (2018. szeptember 26.) a Svédország által az 528/2012/EU európai parlamenti és tanácsi rendelet 36. cikkének megfelelően előterjesztett, egy deltametrint tartalmazó biocid termékcsaládra vonatkozóan megadott engedéllyel kapcsolatos feltételekről (az értesítés a C(2018) 5503. számú dokumentummal történt) (EGT-vonatkozású szöveg.)

28.9.2018   
               
               
                  HU
               
               
                  Az Európai Unió Hivatalos Lapja
               
               
                  L 244/109
               
            
         A BIZOTTSÁG (EU) 2018/1305 VÉGREHAJTÁSI HATÁROZATA
         (2018. szeptember 26.)
         a Svédország által az 528/2012/EU európai parlamenti és tanácsi rendelet 36. cikkének megfelelően előterjesztett, egy deltametrint tartalmazó biocid termékcsaládra vonatkozóan megadott engedéllyel kapcsolatos feltételekről
         
            
               (az értesítés a C(2018) 5503. számú dokumentummal történt)
            
         
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a biocid termékek forgalmazásáról és felhasználásáról szóló, 2012. május 22-i 528/2012/EU európai parlamenti és tanácsi rendeletre (1) és különösen annak 36. cikke (3) bekezdésére,
         mivel:
         
                     (1)
                  
                  
                     2013. augusztus 29-én a Bayer CropScience Deutschland GmbH (a továbbiakban: kérelmező) kérelmet nyújtott be Németországhoz (a továbbiakban: érintett tagállam) a deltametrin hatóanyagot tartalmazó, rovarirtó biocid termékcsalád (a továbbiakban: vitatott termékcsalád) kölcsönös elismerése iránt. A vitatott termékcsalád kölcsönös elismerésére irányuló kérelmeket több más tagállamhoz is benyújtották. Az 528/2012/EU rendelet 34. cikke (1) bekezdésében említett kérelem értékeléséért felelős tagállamként Svédország (a továbbiakban: referencia-tagállam) illetékes hatósága járt el.
                  
               
                     (2)
                  
                  
                     Németország az 528/2012/EU rendelet 35. cikkének (2) bekezdése alapján 2017. február 23-án kifogást terjesztett a koordinációs csoport elé, jelezve, hogy a vitatott termékcsalád nem felel meg a szóban forgó rendelet 19. cikke (1) bekezdésének c) pontjában megállapított feltételeknek.
                  
               
                     (3)
                  
                  
                     Németország úgy véli, hogy a vitatott termékcsalád hatóanyaga tekintetében a referencia-tagállam által készített és az 528/2012/EU rendelet 22. cikke (2) bekezdésének e) pontja szerinti, a termékjellemzők összefoglalóját tartalmazó tervezetben feltüntetett mennyiségmeghatározás nem helyes. Németország azzal érvel, hogy a hatóanyag szennyeződéseinek kizárása a mennyiségi összetételnek az anyag fő összetevője tekintetében való kifejezése során nincs összhangban a hatóanyag fogalmának az említett rendelet 3. cikke (1) bekezdésének c) pontjában foglalt meghatározásával, amely viszont az anyagnak az 1907/2006/EK európai parlamenti és tanácsi rendelet (2) 3. cikke 1. pontjában foglalt fogalommegmeghatározására hivatkozik. Mivel az anyagnak az 1907/2006/EK rendelet 3. cikkének 1. pontjában szereplő fogalommeghatározása természetes állapotban előforduló vagy gyártási folyamatból származó kémiai elemre és vegyületeire vonatkozik, amely az anyag stabilitásának megőrzéséhez szükséges adalékanyagot és az alkalmazott folyamatból származó szennyezőt is tartalmazhat, a mennyiségi összetételnek a Németország által említett kifogás szerint nem kizárólag a szennyeződés nélküli hatóanyag tartalmára kell vonatkoznia.
                  
               
                     (4)
                  
                  
                     A koordinációs csoport titkársága felkérte a többi tagállamot és a kérelmezőt, hogy tegyék meg a beterjesztéssel kapcsolatos írásbeli észrevételeiket. Ausztria, Belgium, Dánia, Franciaország, az érintett tagállam, Magyarország, Norvégia, a referencia-tagállam, az Egyesült Királyság és a kérelmező észrevételeket nyújtott be. Az előterjesztést a koordinációs csoport 2017. március 14-i és 2017. május 10-i ülésén is megvitatták.
                  
               
                     (5)
                  
                  
                     Mivel a koordinációs csoportban nem sikerült megállapodásra jutni, a referencia-tagállam 2017. május 18-án az 528/2012/EU rendelet 36. cikkének (1) bekezdése értelmében a Bizottság elé terjesztette a megoldatlan kifogást. A tagállam részletesen megadta a Bizottságnak azokat a pontokat, amelyekkel kapcsolatban a tagállamok nem tudtak megállapodni, valamint a véleménykülönbség okait. A szóban forgó beszámoló egy-egy másolatát az érintett tagállamok és a kérelmező is megkapták.
                  
               
                     (6)
                  
                  
                     A referencia-tagállam, Belgium, Bulgária, Horvátország, a Cseh Köztársaság, Dánia, Finnország, Franciaország, Lettország, Luxemburg, Norvégia, Szlovénia és Svájc a 2017. június 29. és 2017. december 19. közötti időszakban az 528/2012/EU rendelet 34. cikke (7) bekezdésének megfelelően engedélyezte a vitatott termékcsaládot.
                  
               
                     (7)
                  
                  
                     Az 528/2012/EU rendelet 3. cikke (1) bekezdésének c) pontjában foglalt fogalommeghatározás szerint a hatóanyag olyan anyag, amely károsító szervezetekre vagy azok ellen hatást gyakorol. Az említett rendelet 3. cikke (2) bekezdésének értelmében az „anyag” esetében az 1907/2006/EK rendelet 3. cikkének 1. pontjában foglalt fogalommeghatározást kell alkalmazni. E meghatározás szerint egy anyag tartalmazza az anyag stabilitásának megőrzéséhez szükséges adalékanyagot és az alkalmazott folyamatból származó szennyezőt is. A deltametrin tekintetében az 528/2012/EU rendelet 4. cikke szerinti, hatóanyagként való jóváhagyás céljából elvégzett kockázatértékelés és hatásossági értékelés a szennyeződéseket is tartalmazó hatóanyagon alapult, és maga a jóváhagyás meghatározza a hatóanyag bármely forrásának minimális tisztasági fokát.
                  
               
                     (8)
                  
                  
                     Ezért a vitatott termékcsalád hatóanyagtartalmára való hivatkozás nem vonatkozhat a hatóanyag fő összetevőjének szennyeződések nélküli koncentrációjára.
                  
               
                     (9)
                  
                  
                     A Bizottság 2018. április 30-án lehetőséget adott a kérelmezőnek, hogy az 528/2012/EU rendelet 36. cikke (2) bekezdésének megfelelően írásbeli észrevételeket tegyen. A Bizottság figyelembe vette a kérelmező észrevételeit.
                  
               
                     (10)
                  
                  
                     Az e határozatban előírt intézkedések összhangban vannak a biocid termékekkel foglalkozó állandó bizottság véleményével,
                  
               ELFOGADTA EZT A HATÁROZATOT:
         
            1. cikk
            Ez a határozat a biocid termékek nyilvántartásában az SE-0017809-0000 számmal azonosított termékcsaládra vonatkozik.
         
         
            2. cikk
            Az 1. cikkben említett biocid termékcsaládban lévő hatóanyag koncentrációjának az 528/2012/EU rendelet 22. cikke (2) bekezdése e) pontjában említett minimális és maximális százalékát a jóváhagyás szerinti hatóanyag alapján kell kifejezni, amely magában foglalja a hatóanyag fő összetevőjét, valamint bármely adalékanyagot vagy szennyeződést.
            Az (1) bekezdésben meghatározott feltételek mellett az 1. cikkben említett biocid termékcsalád teljesíti az 528/2012/EU rendelet 19. cikke (1) bekezdésének c) pontjában megállapított feltételeket.
         
         
            3. cikk
            Ennek a határozatnak a tagállamok a címzettjei.
         
         
            Kelt Brüsszelben, 2018. szeptember 26-án.
            
               
                  a Bizottság részéről
               
               Vytenis ANDRIUKAITIS
               
                  a Bizottság tagja
               
            
         
         
            (1)  HL L 167., 2012.6.27., 1. o.
         
         
            (2)  Az Európai Parlament és a Tanács 1907/2006/EK rendelete (2006. december 18.) a vegyi anyagok regisztrálásáról, értékeléséről, engedélyezéséről és korlátozásáról (REACH), az Európai Vegyianyag-ügynökség létrehozásáról, az 1999/45/EK irányelv módosításáról, valamint a 793/93/EGK tanácsi rendelet, az 1488/94/EK bizottsági rendelet, a 76/769/EGK tanácsi irányelv, a 91/155/EGK, a 93/67/EGK, a 93/105/EK és a 2000/21/EK bizottsági irányelv hatályon kívül helyezéséről (HL L 396., 2006.12.30., 1. o.).